1999/297/EY: Neuvoston päätös, tehty 26 päivänä huhtikuuta 1999, audiovisuaalialan ja sen lähialojen teollisuutta ja markkinoita koskevien yhteisön tilastotietojen perusrakenteesta



Virallinen lehti nro L 117 , 05/05/1999 s. 0039 - 0041



NEUVOSTON PÄÄTÖS, tehty 26 päivänä huhtikuuta 1999, audiovisuaalialan ja sen lähialojen teollisuutta ja markkinoita koskevien yhteisön tilastotietojen perusrakenteesta (1999/297/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 213 artiklan, ottaa huomioon komission toimittaman luonnoksen päätökseksi, ottaa huomioon Euroopan parlamentin lausunnon(1), sekä katsoo, että (1) audiovisuaalialan ja sen lähialojen teollisuutta ja markkinoita koskevien yhteisön politiikkojen toteuttamiseksi on tarpeen luoda tilastotietoja koskeva yhteisön perusrakenne, (2) Eurooppa-neuvosto on korostanut audiovisuaalialan taloudellista merkitystä erityisesti kasvua, kilpailukykyä ja työllisyyttä käsittelevässä valkoisessa kirjassa, ja Bangemannin työryhmän kertomuksessa "Eurooppa ja maailmanlaajuinen tietoyhteiskunta - Suosituksia Eurooppa-neuvostolle" tunnustetaan erityisesti audiovisuaalisen ohjelmateollisuuden strateginen merkitys, (3) on järjestettävä luotettava tietojen perusrakenne tiettyjen erityisten tilastotoimenpiteiden avulla, (4) Euroopan yhteisöjen ensisijaisia toimenpiteitä tilastotietojen alalla koskevasta puiteohjelmasta vuosiksi 1993-1997 22 päivänä heinäkuuta 1993 tehdyssä neuvoston päätöksessä 93/464/ETY(2) täsmennetään, että audiovisuaalialaa on pidettävä yhteisössä ensisijaisiin palvelualoihin kuuluvana, sekä säädetään yritysnäkökulmaan ja tarkoituksenmukaisiin tilastoihin pohjautuvan tietojärjestelmän perustamisesta, (5) vuosiksi 1998-2002(3) laaditun yhteisön tilasto-ohjelman liitteessä I olevassa III osastossa viitataan audiovisuaalialalla toteutettaviin käyttäjien vaatimuksien analysointiin, lähteiden arviointiin sekä tietojen keräämiseen ja menetelmien testaamiseen pilottitutkimusten avulla, (6) näitä pilottitutkimuksia olisi tarkistettava sen varmistamiseksi, että ne vastaavat käyttäjien vaatimuksia; tämä olisi tehtävä kahden ja puolen vuoden kuluessa; tämän tarkistuksen tulokset olisi annettava Euroopan parlamentin ja neuvoston tietoon; pieniin ja keskisuuriin yrityksiin kohdistuvat lisärasitteet tulisi minimoida kaikilla tasoilla, (7) erityisistä tilastotoimenpiteistä säädetään yhteisön tilastoista 17 päivänä helmikuuta 1997 annetussa neuvoston asetuksessa (EY) N:o 322/97(4), (8) ehdotettujen toimenpiteiden tavoite voi toissijaisuusperiaatteen mukaisesti toteutua ainoastaan yhteisön lainsäädännön avulla, sillä ainoastaan komissiolla on mahdollisuudet yhdenmukaistaa tiedot yhteisön tasolla, (9) Euroopan neuvoston puitteissa toimiva eurooppalainen audiovisuaalialan seurantakeskus, jonka jäsen komissio on, on muun muassa tärkeä tiedonlähde jäsenilleen ja näiden alan ammattilaisille; on tarpeellista varmistaa, että tämän päätöksen mukainen toiminta ja seurantakeskuksen toiminta täydentävät toisiaan, (10) ehdotettujen audiovisuaalialan tilastollisten menetelmien olisi oltava yhteensopivia ja yhdenmukaisia olemassa olevien eurooppalaisten standardien ja menetelmien kanssa, ja (11) päätöksellä 89/382/ETY, Euratom(5) perustettua Euroopan yhteisöjen tilasto-ohjelmakomiteaa on kuultu mainitun päätöksen 3 artiklan mukaisesti, ON TEHNYT TÄMÄN PÄÄTÖKSEN: 1 artikla Tavoite Tämän päätöksen tavoitteena on luoda yhteisön tilastotietojen perusrakenne, jota tarvitaan audiovisuaalialan ja sen lähialojen teollisuutta ja markkinoita koskevan yhteisön politiikan kehittelyssä ja toteuttamisessa. 2 artikla Erityiset tilastotoimenpiteet Edellä 1 artiklassa tarkoitettu tavoite toteutetaan asetuksen (EY) N:o 322/97 mukaisesti erityisten tilastotoimenpiteiden avulla seuraavasti: 1) Kansalliset viranomaiset: a) analysoivat ja arvioivat käyttäjien (yhteisön toimielinten, kansallisten viranomaisten, eri alojen kansallisten etujärjestöjen, kansainvälisten organisaatioiden, taloudellisten toimijoiden) audiovisuaalialaa koskevien tilastotietojen tarpeen (tilastot yrityksistä, toiminnoista ja tuotteista) ja audiovisuaalialan tilastotietojen keräämisen vaikutukset talouselämään ja erityisesti pieniin ja keskisuuriin yrityksiin; b) analysoivat nykyiset (yrityksiä, toimintoja ja tuotteita koskevat) tilastotiedot ja niiden lähteet; c) toimittavat Eurostatille vuosittain ne (yrityksiä, toimintoja ja tuotteita koskevat) tilastotiedot, jotka saadaan toimivaltaisilta viranomaisilta tai joihin kyseisillä viranomaisilla on käyttöoikeus; d) osallistuvat vapaaehtoisesti pilottitutkimuksiin, joiden tavoitteena on testata toimintatapoja käytännössä ja edistää (yrityksiä, toimintoja ja tuotteita koskevien) yhteisön tilastojen käyttöönottoa; 2) Eurostat: a) valmistelee yhteisön institutionaalisen ja toiminnallisen menetelmäkehyksen (yrityksiä, toimintoja ja tuotteita koskevat tilastot); b) laatii tietokannan, johon kootaan 1 kohdan c alakohdan mukaisesti toimitetut ja kansainvälisiltä järjestöiltä kerätyt tilastotiedot; c) vertailee jäsenvaltioissa ja tietyissä yhteisön ulkopuolisissa maissa, erityisesti jäsenehdokasmaissa nykyisin käytettäviä tilastointijärjestelmiä; d) arvioi audiovisuaalialan tilastojen merkityksellisyyttä ja tulevaa tarpeellisuutta erityisesti työllisyyden, ammattikoulutuksen ja tasa-arvopolitiikan kehittämiseen ja seurantaan tarvittavia tietoja ajatellen. 3 artikla Täytäntöönpano Edellä 2 artiklassa tarkoitettujen erityisten tilastotoimenpiteiden toteuttamiseksi tarvittavat toimenpiteet hyväksytään 4 artiklassa säädettyä menettelyä noudattaen. 4 artikla Menettely 1. Komissiota avustaa tilasto-ohjelmakomitea. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio vahvistaa toimenpiteet, joita sovelletaan välittömästi. b) Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa: - komissio lykkää vahvistamiensa toimenpiteiden soveltamista kolmella kuukaudella ilmoituksen tekopäivästä alkaen, - neuvosto voi määräenemmistöllä päättää asiasta toisin ensimmäisessä luetelmakohdassa tarkoitetun ajan kuluessa. 5 artikla Kertomukset Komissio antaa Euroopan parlamentille ja neuvostolle välikertomuksen ja loppukertomuksen 2 artiklassa määrättyjen toimenpiteiden toteuttamisesta. Välikertomus olisi annettava viimeistään kaksi ja puoli vuotta tämän päätöksen voimaantulosta. Loppukertomus on annettava viiden vuoden kuluessa päätöksen voimaantulosta. Näissä kertomuksissa käsitellään muun muassa audiovisuaalialan tilastotiedon keräämisen merkitystä vuosiksi 1998-2002 laaditussa yhteisön tilasto-ohjelmassa esitettyjen prioriteettien valossa sekä Eurostatin ja jäsenvaltioiden tilastokeskuksien käytössä olevia resursseja. Komissio voi näiden kertomusten perusteella ehdottaa tämän päätöksen toimivuuden parantamiseksi tarvittavia muutoksia. 6 artikla Talousarviovarat Budjettivallan käyttäjä hyväksyy vuosittaisen talousarviomenettelyn yhteydessä tämän päätöksen 2 artiklassa säädettyihin toimenpiteisiin osoitettavat määrärahat. 7 artikla Voimassaolo Tämä päätös on voimassa viisi vuotta sen jälkeen kun se on vahvistettu. 8 artikla Tämä päätös on osoitettu kaikille jäsenvaltioille. Tehty Luxemburgissa 26 päivänä huhtikuuta 1999. Neuvoston puolesta J. FISCHER Puheenjohtaja (1) Lausunto annettu 9. maaliskuuta 1999 (ei vielä julkaistu virallisessa lehdessä). (2) EYVL L 219, 28.8.1993, s. 1. (3) EYVL L 42, 16.2.1999, s. 12. (4) EYVL L 52, 22.2.1997, s. 1. (5) EYVL L 181, 28.6.1989, s. 47.